A BIZOTTSÁG (EU) 2022/686 VÉGREHAJTÁSI RENDELETE

(2022. április 28.)

az (EU) 2015/1295 és az 540/2011/EU végrehajtási rendeletnek a szulfoxaflór hatóanyag jóváhagyási feltételei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen az annak 21. cikke (3) bekezdésében említett első eshetőségre, valamint 78. cikkének (2) bekezdésére,

mivel:

(1) Az (EU) 2015/1295 bizottsági végrehajtási rendelet (2) a szulfoxaflór hatóanyag jóváhagyásáról, valamint annak az 540/2011/EU bizottsági végrehajtási rendelet (3) mellékletébe ebből eredően történő felvételéről rendelkezik.

(2) Az (EU) 2015/1295 végrehajtási rendelet előírja továbbá, hogy további megerősítő információkat kell benyújtani a különböző expozíciós módokon, különösen a nektáron, virágporon, guttációs folyadékon és poron keresztül a mézelő méhekre jelentett kockázatról, a következő növénykultúrákban vagy a virágzó gyomokról nektárt vagy virágport gyűjtő mézelő méhekre jelentett kockázatról, a mézelő méheken kívüli beporzókat érintő kockázatról, valamint a méhfiasításra jelentett kockázatról.

(3) A kérelmező a kért megerősítő információkat az (EU) 2015/1295 végrehajtási rendeletben előírt határidőn belül benyújtotta.

(4) A jelentéstevő és a társjelentéstevő tagállamok, azaz Írország és a Cseh Köztársaság közötti megállapodásnak megfelelően a Cseh Köztársaság értékelte a kérelmező által benyújtott megerősítő információkat. A Cseh Köztársaság az értékelőjelentés-tervezethez fűzött kiegészítés formájában 2018. március 12-én benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).

(5) A társjelentéstevő tagállam konzultált a tagállamokkal, a kérelmezővel és a Hatósággal, felkérve őket, hogy fűzzenek észrevételeket a megerősítő információk értékeléséhez.

(6) A Hatóság 2018. szeptember 20-án közzétette a szulfoxaflórról folytatott konzultáció eredményeit összefoglaló technikai jelentését (4).

(7) Mivel az értékelőjelentés-tervezet kiegészítésével kapcsolatos konzultáció során eltérő vélemények fogalmazódtak meg, a Bizottság konzultált a Hatósággal, és felkérte, hogy foglaljon állást minden olyan kérdésben, ahol a vélemények eltértek egymástól.

(8) A Hatóság 2019. március 28-án közzétette a kockázatértékelésre vonatkozó következtetését (5). A Bizottság ezenfelül a méhekre jelentett kockázattal kapcsolatban is konzultált a Hatósággal. A Bizottság külön felkérte a Hatóságot, hogy fejezze be a permetsodródás csökkentésére irányuló, a táblaszegélyeken elő poszméhek és magányos méhek szulfoxaflórnak való kitettségtől való védelméhez szükséges intézkedések értékelését, valamint a pocsolyavíz méhekre jelentett kockázatának értékelését.

(9) A Hatóság 2020. március 30-án közzétette az aktualizált következtetését (6).

(10) Aktualizált következtetésében a Hatóság úgy ítélte meg, hogy a kérelmező által benyújtott megerősítő információk értékelése alapján született eredmények fényében az állandó üvegházakban történő felhasználás esetén elfogadhatónak minősül a méhekre jelentett kockázat. Ugyanakkor a kültéri felhasználás poszméhekre és magányos méhekre jelentett kockázatának értékelését nem lehetett véglegesíteni. Ezért a Hatóság nem tudta alátámasztani azt a következtetést, hogy a poszméhek és a magányos méhek esetében a kültéri felhasználás alacsony kockázatot jelentene.

(11) Az értékelőjelentés-tervezetet, az ahhoz fűzött kiegészítést és a Hatóság aktualizált következtetését a tagállamok és a Bizottság a Növények, Állatok, Élelmiszerek és Takarmányok Állandó Bizottsága keretében megvizsgálták és 2022. január 28-án véglegesítették. Ezzel egyidejűleg aktualizálták a szulfoxaflórra vonatkozó vizsgálati jelentést.

(12) A kérelmező lehetőséget kapott arra, hogy az aktualizált vizsgálati jelentéssel kapcsolatban észrevételeket tegyen.

(13) A kérelmező által előadott érvek ellenére ugyanakkor a Bizottság arra a következtetésre jutott, hogy a szulfoxaflór kültéri felhasználásából eredő kockázat nem zárható ki a méhek esetében. Ezért az 1107/2009/EK rendelet 21. cikke (3) bekezdésének a rendelet 6. cikkével összefüggésben értelmezett rendelkezései alapján a szulfoxaflór jóváhagyását a kizárólag állandó üvegházakban történő felhasználásokra szükséges és helyénvaló korlátozni.

(14) Az (EU) 2015/1295 és az 540/2011/EU végrehajtási rendeletet ezért ennek megfelelően módosítani kell.

(15) A tagállamok számára időt kell biztosítani a szulfoxaflórt tartalmazó azon növényvédő szerekre vonatkozó engedélyek visszavonására vagy módosítására, amelyek nem felelnek meg a korlátozott jóváhagyási feltételeknek.

(16) Amennyiben a tagállamok az 1107/2009/EK rendelet 46. cikke értelmében türelmi időt biztosítanak a szulfoxaflórt tartalmazó növényvédő szerek tekintetében, ennek az időszaknak a lehető legrövidebbnek kell lennie, és legfeljebb az e rendelet hatálybalépésétől számított 12 hónappal le kell járnia.

(17) A rendelkezésre álló vonatkozó információk fényében jelenleg nem helyénvaló fenntartani a hatóanyag kültéri használatra való jóváhagyását. Ugyanakkor e rendelet nem akadályozza, hogy a kérelmező az 1107/2009/EK rendelet 7. és 14. cikkében előírtak szerint további információkat nyújtson be a jóváhagyási feltételek módosítása céljából , és hogy az említett információkat az említett rendeletben előírtak szerint észszerű időn belül felülvizsgálják.

(18) A Növények, Állatok, Élelmiszerek és Takarmányok Állandó Bizottsága nem nyilvánított véleményt az elnöke által kitűzött határidőn belül. Mivel végrehajtási jogi aktus elfogadására volt szükség, az elnök a végrehajtási aktus tervezetét további megvitatás céljából a fellebbviteli bizottság elé terjesztette. A fellebbviteli bizottság nem nyilvánított véleményt,

ELFOGADTA EZT A RENDELETET:

1. cikk Az (EU) 2015/1295 végrehajtási rendelet módosítása Az (EU) 2015/1295 végrehajtási rendelet I. melléklete e rendelet I. mellékletének megfelelően módosul.

2. cikk Az 540/2011/EU végrehajtási rendelet módosítása Az 540/2011/EU végrehajtási rendelet melléklete e rendelet II. mellékletének megfelelően módosul.

3. cikk Átmeneti intézkedések A tagállamok a szulfoxaflór hatóanyagú növényvédő szerekre érvényben lévő engedélyeket legkésőbb 2022. november 19-ig szükség szerint visszavonják vagy módosítják.

4. cikk Türelmi idő A tagállamok által az 1107/2009/EK rendelet 46. cikke értelmében biztosított türelmi időnek legkésőbb 2023. május 19-ig le kell járnia.

5. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. április 28-án. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság (EU) 2015/1295 végrehajtási rendelete (2015. július 27.) a szulfoxaflór hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról (HL L 199., 2015.7.29., 8. o.).

(3) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(4) EFSA (Európai Élelmiszerbiztonsági Hatóság), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data (Technikai jelentés a tagállamokkal, a kérelmezővel és az Európai Élelmiszerbiztonsági Hatósággal a szulfoxaflórra vonatkozóan benyújtott megerősítő adatok alapján az ilyen hatóanyagú növényvédő szerekkel kapcsolatban felmerülő kockázatok felméréséről folytatott konzultáció eredményéről). EFSA Supporting publication (kapcsolódó közlemény), 2018:EN-1474. 73 o.

(5) EFSA (Európai Élelmiszerbiztonsági Hatóság), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted (A szulfoxaflór hatóanyagú növényvédő szerek kockázatértékelésének megerősítő adatok alapján végzett szakmai vizsgálatából levont következtetés). EFSA Journal 2019;17(3):5633, 14. o.

(6) EFSA (Európai Élelmiszerbiztonsági Hatóság), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted (A szulfoxaflór hatóanyagú növényvédő szerek kockázatértékelésének megerősítő adatok alapján végzett szakmai vizsgálatából levont következtetés). EFSA Journal 2020;18(3):6056, 15. o.